«Lassie»
Britisk familiefilm, 7 år. 
Regi: 
Charles Sturridge. 

Stjerner: 
Peter O'Toole, John Lynch, Samantha Morton, Jonathan Mason, Hester Odgers, Edward Fox, Kelly Macdonald, Lassie. 

Handler om: 
Lassie tilbake, og det for fullt! 
63 år etter «Lassie Come Home», den første filmatisering av briten Eric Knights roman, er den vakre, skotske fårehunden vendt tilbake både til sitt hjemland England og til den opprinnelige historien fra Knights roman i en påkostet, britisk versjon. 

Lassie er den høyt elskede hund til en fattig familie i en gruveby i Yorkshire. 
Hver dag møter hun trofast familiens sønn Joe ved skoleporten, hver kveld sovner Joe med Lassie ved siden av seg. 

Men når gruven legges ned, må foreldrene selge hunden til stedets hertug. 
Gang på gang rømmer Lassie hjem til familien sin. 
Til slutt tar hertugen henne med til et landsted lengst nord i Skottland, 80 mil borte. 
Det blir en siste og farefull flukt for Lassie. 

Dom: 
Denne «gode, gammeldagse» historien trykker på gamle, velbrukte knapper som viser seg fullt i stand til fortsatt å vekke gode, gamle dyder i våre sinn. 
Søtladent blir det nemlig ikke, der klisjeene balanserer hårfint på troverdighetens side - omhyggelig balansert mot et tøft, realistisk samfunn og en nyinnført, befriende humor. 
Brutalt kan det gå for seg (derav 7-årsgrense), og sørgelig blir det iblant - som seg hør og bør. 

En tydelig, sosial ramme forteller om dyster, sosial urettferdighet (en jaget rev hører til de hundsede og forfulgte, og blir da også reddet av Lassie), maktmisbruk og overgrep har gode kår i et England på krigsutbruddets rand (1938). 

En aldrende Peter O'Toole som slagferdig hertug, en rørende, liten Joe (Jonathan Morton) og en rad kjendiser i bittesmå biroller (Edward Fox, Kelly Macdonald, Loch Ness-uhyret) krydrer ytterkanten av Lassies strabaser. 

Men helten er og blir en aldeles overbevisende Lassie. 
Stoltere, vakrere og taprere enn noen gang. 

ELLEN MARGRETHE SAND 
